## PAUBAHAN TEGES KOSA KATA BASA BALI KUNA SAJERONING BASA BALI BARU
I Ngh. Yoga Darma. AP 1 , I Kt. Paramarta 1 , I. Wyn. Gd. Wisnu 2
Jurusan Pendidikan Bahasa Bali Universitas Pendidikan Ganesha Singaraja, Indonesia
e-mail: { darma.yoga@yahoo.com , ketut.paramarta@undiksha.ac.id , wisnukawiswara@gmail.com}@undiksha.ac.id

## KUUB
Tetilikan  puniki  matetujon  mahbahang  (1)  Teges  kruna  basa  Bali  Kuna  sajeroning prasasti warsa 915-942 Masehi miwah warsa 951-983 Masehi, (2) Paubahan tegse kruna basa  Bali  Kuna  sajeroning  basa  Bali  Baru.  Jejering  ring  tetilikan  puniki  inggih  punika prasasti mabasa Bali Kuna saking warsa 915-942 Masehi miwah warsa 951-983 Masehi. Panandang  tetilikan  puniki  inggih  punika  paubahan  teges  kosa  kata  basa  Bali  Kuna sajeroning  basa  Bali  Baru.  Teori  sane  kanggen  sajeroning  tetilikan  puniki  inggih  punika (1) teori semantic miwah (2) teori sosiolinguistik. Kramaning tetilik sane kaanggen inggih punika  kramaning dokumentasi .  Data  tureksa  sane  kaanggen  sakadi indentifikasi data, reduksi data, klasifikasi data, interpretasi data miwah  panyutetan.  Pikolih  tetilikan  puniki minakadi,  (1)  teges  kruna  basa  Bali  Kuna  sajeroning  prasasti  warsa  915-942  Masehi miwah  warsa 951-983 Masehi, saha nyantenang tegesnyane soang-soang, minakadi 95 kruna  sane  mateges  tetep,  24  kruna  sane  tegesnyane  magentos  utawi  berubh  total, miwah 53 kruna sane mateges meluas miwah menyempit . (2) Paubahan teges kosa kata basa  Bali  Kuna  sajeroning  basa  Bali  Baru  marupa  47  kruna  madue  paubahan  teges meluas, miwah 6 kruna sane madue paubahan teges menyempit.
Kruna Jejaton : paubahan, teges, basa Bali Kuno, basa Bali Baru

## ABSTRAK
Penelitian ini bertujuan untuk menjelaskan: (1) Arti kata Bahasa Bali Kuna yang ada pada prasasti  tahun  915-942  Masehi  dan  tahun  951-983  Masehi,  (2)  Perubahan  makna Bahasa  Bali  Kuna  dalam  Bahasa  Bali  Baru.  Subjek  penelitian  ini  adalah  prasasti berbahasa  Bali  Kuna  dari  tahun  915-942  Masehi  dan  tahun  951-983  Masehi.  Objek penelitian ini adalah perubahan makna Bahasa Bali Kuna dalam Bahasa Bali Baru.Teori yang di gunakan pada penelitian ini adalah (1) teori semantic, (2) teori sosiolinguistik, dan (3)  teori  terjemahan.  Metode  yang  digunakan  pada  penelitian  ini  yaitu  metode dokumentasi. Analisis data yang digunakan dalam penelitian ini adalah indentifikasi data, reduksi data, klasifikasi data, interpretasi data  dan  kesimpulan.  Hasil  pada  penelitian  ini adalah  (1)  Arti  kata  Bahasa  Bali  Kuna  pada  prasasti  tahun  915-942  Masehi  dan  tahun 951-983 Masehi, dan artinya masing-masing yang berupa 95 kata yang memiliki arti tetap, 24  kata  yang  meiliki  arti  berubah  total,  dan  53  kata  yang  memiliki  arti  meluas  dan menyempit, (2) Perubahan makna kata Bahasa Bali Kuna dalam Bahasa Bali Baru, yang berupa  47  kata  yang  memiliki  perubahan  makna  meluas  dan  6  kata  yang  memiliki perubahan makna menyempit.
Kata Kunci : perubahan, makna, basa Bali Kuna, basa Bali Baru

## ABSTRACT
This  study  aims  to explain:  (1)  Meaning  of  the  ancient  Balinese  language  that  is  on  the inscription  of  915-942  AD  and  951-983  AD,  (2)  The  change  of  meaning  of  ancient Balinese  language  in  new  Balinese  language.  The  subject  of  this  study  is  an  ancient Balinese language inscription from 915-942 AD and 951-983 AD. The object of this study is the change of meaning of ancient Balinese Language in New Balinese Language. The theories  used  in  this  study  are  (1)  Semantic  theory,  (2)  Sociolinguistic  theory,  and  (3) Translation theory. The method that used in this research is documentation method. Data analysis  used  in  this  research  is  data  identification,  data  reduction,  data  classification, data  interpretation  and  conclusion.  The  results  of  this  study  are  (1)  The  meaning  of  the ancient  Balinese  language  on  the  inscription  of  915-942  AD  and  951-983  AD,  then  the meaning  of  each  word  is  95  words  which  have  a  fixed  meaning,  24  words  that  have meaning changed completely, and 53 words that have a broad and narrow meaning, (2) The  change  of  the  meaning  of  the  ancient  Balinese  language  in  the  new  Balinese language,  which  is  47  words  that  have  a  change  of  meaning  extends  and  6  words  that have a narrowed meaning.
Keywords : changing,  meaning,  the  ancient  balinese  language,  the  new  balinese language

## PURWAKA
Basa  Bali  pinaka  silih  sinunggil  basa ring  panegara  Indonesia  sane  kanggen mabebaosan  antuk  krama  Bali.  Basa  Bali nyihnayang  kasujatian  Bali  sane  madue budaya kaloktah ka dura negara.
Kawigunan  basa  Bali  taler  nenten  prasida lempas  saking  kawentenan  yadnya  sane kalaksanayang  ring  Bali,  minakadi  antuk para  pinandita  utawi  pandita  ri  kala nguncarang  puja  mantra  miwah  para prawartaka karya ring yadnya punika. Basa Bali  taler  kanggen  ri  kala  masimakrama, paruman adat, sekaa truna-truni, suka duka, paruman subak, miwah sane lianan. Punika nyihnayang basa Bali puniki banget mawiguna  tur  pinaka  basa  kapertama miwah utama sane kanggen ring Bali.
Basa  Bali  pinaka  basa  kapertama sampun  wenten  wit  saking  nguni.  Manut Bawa,  dkk  (1985:  21)  basa  Bali  manut  ring aabnyane kakepah dados tiga inggih punika basa  Bali  Baru,  basa  Bali  Tengahan,  basa Bali Kuna. Basa Bali Kuna sampun wenten wit  saking mijilnyane  prasasti  Sukawana  AI kantos  ring  penyeneng  agung  Raja  Anak Wungsu (Bawa 2002: 16). Panglimbak jagat Bali  nglantur  ring  aab  Bali  Tengahan ngawinan  wenten  panglimbak  basa  Bali Tengahan.  Manut  Bawa  dkk,  (1984:  48) basa  Bali  Tengahan  nglimbak  ri  kala  aab
Karatuan Gelgel kantos Karatuan Klungkung  (1350-1710  M).  Kalanturang panglimbak  basa  Bali  wus  Karatuan Klungkung  kantos  mangkin  kawastanin basa Bali Baru.
Kawentenan basa Bali Baru aabe kadi mangkin  tan  prasida  lempas  ring  kauripan para janane ring Bali. Basa Bali Baru ketah kanggen sajeroning mabebosan, pagubugan,  miwah  paruman  adat.  Basa Bali Baru taler pinaka bantang tradisi miwah adat  Bali.  Basa  Bali  Baru  pinaka  jalaran panglimbak kaweruhan janane  saking  basa Bali Kuna kantos basa Bali Baru. Panglimbak  basa  Bali  Baru  nenten  prasida lempas  saking panglimbak  basa  Bali  Kuna. Sajeroning basa Bali Baru kantun nganggen  makudang-kudang  kosa  kata basa  Bali  Kuna.  Basa  Bali  Kuna  punika ketah  kapanggihin  ring  susastra,  wacana lisan, miwah prasasti-prasasti Bali Kuna.
Madasar  antuk  pratiaksa  riin,  basa Bali  Kuna  sane  kapanggihin  ring  prasasti Bali  Kuna  punika  kasujatiannyane  akeh taler kantun kanggen sajeroning mabebaosan  ring  basa  Bali  Baru.  Indike punika  prasida  kacingak  ring  kruna tua sane mateges ‘ento’, sakewanten sajeroning basa Bali Baru kruna tua punika mateges  ‘lingsir’;  wenten  taler  kruna tukad sane  ma teges  ‘ sungai’ taler  ring  basa  Bali
Baru tukad punika  mateges  ‘ sungai’ sane wenten ring prasasti Srokodan.
Basa Bali Kuna sane kantun kanggen sajeroning  basa  Bali  Baru  wenten  ring prasasti  warsa  915-942  miwah  951-983 Masehi.  Sajeroning  prasasti  inucap  wenten 19  prasasti,  minakadi  (1)  Srokodan,  (2) Babahan  I,  (3)  Sembiran  AI,  (4)  Pengotan AI,  (5)  Batunja  AI,  (6)  Dausa,  Pura  Bukit Indrakila  AI,  (7)  Serai  AI,  (8)  Dausa,  Pura Bukit Indrakila BI, (9) Gobleg, Pura Batur A, (10)  Sembiran  B,  (11)  Manik  Liu  AI,  (12) Manik  Liu  B,  (13)  Manik  Liu  C,  (14) Manukaya, (15) Kintamani A, (16)
Kintamani  B  (17)  KIntamani  C,  (18) Sembiran  AII,  miwah  (19)  Gobleg,  Pura Desa  II.  Prasasti  ring  ajeng  kawangun antuk  kruna  basa  Bali  Kuna  sane  kantun kaanggen  kantos  mangkin.  Kawentenan kosa  kata  basa  Bali  Kuna  sane  kanggen ring basa Bali Baru madue paubahan teges.
Paubahan  teges  basa  Bali  Kuna  ring basa Baru wenten meluas miwah menyempit . Kabaos paubahan teges meluas duaning  teges  ring  basa  Bali  Kuna wenten  asiki  nanging  teges  ring  basa  Bali Baru  langkungan  teken  asiki.  Kabaos paubahan  teges menyempit duaning  teges ring basa Bali Kuna wenten kalih utawi tiga, nanging  teges  ring  basa  Bali  Baru  wenten asiki.  Kruna  sane  ngranjing  ring  paubahan teges meluas sakadi  ‘aji’  sane  mateges ‘bapa’  ring  basa  Bali  Kuna  nanging  ring basa  Bali  Baru  mateges  bapa,  kaweruhan, aji  (harga),  miwah  raja.  Kruna  sane ngranjing  ring  paubahan  teges menyempit sakadi ‘langkir’ sane mateges ‘wuku kaping 13’  miwah  pesengan  jadma,  nanging  ring basa  Bali  Baru  mateges  wuku  kaping  13 kemanten.  Punika  nyihnayang  wenten paubahan  teges  kosa  kata  basa  Bali  Kuna sajeroning basa Bali Baru.
Kantos mangkin dereng wenten tetilikan  ngeninin  indik  paubahan  teges kosa  kata  basa  Bali  Kuna  sajeroning  basa Bali  Baru  punika.  Akehan  tetilikan  ngeninin fonologi miwah morfologi basa  Bali  Kuna, sakadi  tetilikan  Ni  Luh  Sutjiati  Beratha (Australian National University) sane mamurda  ‘ Evolution  Of  Verbal  Morphology In Balinese’ . Tetilikan antuk Ida Wayan Oka Granoka  dkk  (Depdikbud  Denpasar)  sane marupa kamus bahasa Bali Kuna-Indonesia. Tetilikan  I  Wayan  Bawa  (2002)  sane
mamurda  ‘ Sejarah  Perkembangan  Bahasa Bali ’, ngeninin indik kawentenan panglimbak basa Bali sane kabaos periodisasi basa  Bali.  Tetilikan  saking  R. Goris  (1967)  sane  mamurda  ‘ Ancient History  of  Bali ’.  Tetilikan  punika  maosang indik  lelintihan  ( sejarah )  Bali  Kuno,  sane mahbahang miwah nyorohang indik prasasti  Bali  Kuna  minakadi  soroh  prasasti yumu  pakatahu  miwah  soroh  prasasti  duk aab dinasti Warmadewa.
Maduluran  antuk  punika    pacang kalaksanayang tetilikan  ring prasasti warsa 915-942  Masehi  miwah  warsa  951-983 Masehi ngeninin paubahan teges kosa kata basa Bali Kuna sajeroning basa Bali Baru.
Bantang  pikobet  tetilikan  (1)  napi teges  kruna  basa  Bali  Kuna  sajeroning prasasti  warsa  915-942  Masehi  miwah warsa  951-983  Masehi?  (2)  sapunapi paubahan  teges  kosa  kata  basa  Bali  Kuna sajeroning basa Bali Baru?
Tetujon  tetilikan  puniki  inggih  punika (1)  Mangda  prasida  nlatarang  teges  kruna Basa Bali Kuna ring prasasti warsa 915-942 Masehi  lan  warsa  951-983  Masehi  (2) Mangda  prasida  nlatarang  paubahan  teges kruna Basa Bali Kuna ring Basa Bali Baru.
Ri  sajeroning  tetilikan  puniki  wenten kawigunannyane, minakadi kawigunan pamucuk  lan  kawigunan  panglimbak  sane kabahbahang sakadi ring sor.
Kawigunan pamucuk ( teoritis ) nyaratang  mangda  pikolih  tetilikan  puniki prasida  ngaturang  kaweruhan  indik  kruna- kruna  Basa  Bali  Kuna  sane  kari  kanggen ring Basa
Bali Baru miwah panglimbaknyane prasida kanggen
sajeroning paguron-guron basa Bali. Tiosan ring punika, tetilikan puniki prasida kanggen sepat  siku-siku  ri  kala  makarya  tetilikan indik Basa Bali Kuna. Kawigunan Panglimbak  ( praktis) tetilikan  puniki inggih punika  (a)  majeng  ring  panilik.  Pikolih tetilikan  puniki  prasida  pinaka  widya  anyar duaning  ri  tatkala  perkuliahan  nenten wenten paplajahan ngeninin indik Basa Bali Kuna tur prasida nguningin indik kawentenan  Basa  Bali  Kuna  sane  kantun kanggen  sajeroning  Basa  Bali  Baru,  (b) majeng ring pangwacen. Pinaka pangweruhan  miwah  wawasan  ngeninin indik Basa Bali Kuna, (c) majeng ring panilik salanturnyane. Tetilikan ngeninin indik kosa
kata  basa  Bali  Kuna  mangda  prasida kalimbakang  malih  tur  sayan  katincapang, (d) majeng ring pangajah basa Bali. Pikolih saking  tetilikan  puniki  prasida  kadadosang sarana  miwah  sesuluh  anggen  ngwewehin kaweruhan  para  pangajah  Basa  Bali nguningin  kosa  kata  basa  Bali  Kuna, duaning  basa  Bali  Kuna  nenten  kaplajahin ring mata kuliah.

## KRAMANING TETILIK
Kramaning  tetilik  prasida  ngicen  tata cara  ri  kala  jagi  nyawis  sekancan  pikobet sane wenten ring sajeroning tetilik, sumangdane  prasida  ngamolihang  pikolih tetilikan.    Ring  kramaning  tetilik  punika prasida kawedarang indik (1) palihan tetilik. Palihan  tetilik  inggih  punika  strategi  ring sajeroning  ngatur tetilik  mangda  panilik prasida  mikolihang  data  sane  patut  miwah sane  manut  ring karakteristik  variable miwah  tetujon  tetilik.  Indike  puniki,  tetilik puniki  nganggen  palihan deskriptif  kualitatif santukan sampun manut antuk tatujon tetilik, sane  nyihnayang  indik  paubahan  teges kosa  kata  Basa  Bali  Kuna  sajeroning  Basa Bali  Baru.  (2)  jejering  miwah  panandang tetilik.  Jejering  tetilikan  sajeroning  tetilikan puniki  inggih  punika  Prasasti  Bali  Kuna saking  warsa  915-942  Masehi  lan  warsa 951-983 Masehi. panandang tetilikan puniki inggih  punika  paubahan  teges  kosa  kata Basa Bali Kuna Sajeroning Basa  Bali Baru. (3)  kramaning  mupulang  data.  Kramaning mupulang  data  sane  kanggen  sajeroning tetilikan puniki marupa kramaning dokumentasi. (4)  piranti  tetilik.  Piranti  sane kanggen inggih punika piranti dokumentasi . (5) data tureksa. Pamargi data tureksa sane kalaksanayang  sajeroning  tetilikan  puniki inggih punika a) indentifikasi data b) reduksi data  c) klasifikasi data  d) interpretasi data e) panyutetan.

## PIKOLIH MIWAH TETEPASAN
Ring  adyaya  puniki  jagi  kabahbahang indik  pikolih  miwah  tetepasan  tetilikan. Indike puniki mapaiketan sajeroning bantang  pikobet  sane  nyihnayang  indik  (1) teges  kruna  Basa  Bali  Kuna  ring  prasasti warsa  915-942  miwah  warsa  951-983 Masehi  saha  (2)  paubahan  teges  kruna Basa Bali Kuna inucap ring Basa Bali Baru.
Bebaosan inucap kajangkepin antuk implikasi sane  midartayang  indik  paiketan miwah  pikenoh  pidaging  tetilikan  puniki majeng  ring  kawentenan  mata  kuliah sajeroning  Prodi  Pendidikan  Bahasa  Bali Undiksha.
(1) Ring pikolih tetilikan puniki kajantenang  indik  wilangan  miwah  teges kruna  Basa  Bali  Kuna  sajeroning  prasasti nganutin  warsa  915-942  Masehi  miwah warsa 951-983 Masehi. Kawentenan prasati sajeroning warsa 915-942 Masehi marupa 9 prasasti,  luiripun:  (1)  Serokodan,  (2) Babahan  I,  (3)  Sembiran  AI,  (4)  Pengotan AI,  (5)  Batunja  AI,  (6)  Dausa,  Pura  Bukit Indrakila  AI,  (7)  Serai  AI,  (8)  Dausa,  Pura Bukit Indrakila BI (9) Gobleg, Pura Batur A. Kawentenan prasasti sajeroning warsa 951- 983  Masehi  marupa  10  prasasti,  luiripun: (1) Sembiran B, (2) Manik Liu AI, (3) Manik Liu BI, (4) Manik Liu C, (5) Manukaja 8 ), (6) Kintamani A, (7) Kintamani B, (8) Kintamani C,  (9)  Sembiran  AII,  (10)  Gobleg,  Pura Desa II.
Panureksan  sajeroning  prasasti  915- 942  Masehi  prasida  ngamolihang  data marupa  243  kruna.  Data  puniki  mawit saking 37 kruna ring prasati Serokodan, 22 kruna ring prasasti Babahan I, 32 kruna ring prasasti Sembiran AI, 17 kruna ring prasasti Pengotan AI, 33 kruna ring prasasti Batunja AI, 48 kruna ring prasasti Dausa, Pura Bukit Indrakila AI, 30 kruna ring prasasti Serai AI, 16  kruna  ring  prasasti  Dausa,  Pura  Bukit Indrakila  BI,  8  kruna  ring  prasasti  Gobleg, Pura  Batur  A.  Panureksa  sajeroning prasasti
951-983
Masehi prasida ngamolihang  data  marupa  192  kruna.  Data puniki  mawit  saking  31  kruna  ring  prasasti Sembiran  B,  22  kruna  ring  prasasti  Manik Liu  AI,  20 kruna  ring  prasasti  Manik  Liu  BI, 18  kruna  ring  prasasti  Manik  Liu  C,  12 kruna  ring  prasasti  Manukaja 8 ),  17  kruna ring  prasasti  Kintamani  A,  8  kruna  ring prasasti Kintamani B, 13 kruna ring prasasti Kintamani  C,  35  kruna  ring  prasasti Sembiran AII, miwah 16 kruna ring prasasti Gobleg, Pura Desa II. Data prasasti inucap sane mawilang 455 kruna katureksain malih dados  172  kruna,  duaning  saking  19 prasasti punika wenten wangun kruna sane pateh wantah kasurat asiki.
Manut  teori  terjemahan,  terjemahan inggih  punika  ngingsirang  teges  kruna
saking  wit  basa  ka  basa  tiosan  (Hariyanto, 2003:  118).  Sajeroning  panureksan  puniki kapolihang kruna-kruna basa Bali Kuna ring prasasti  warsa  915-942  Masehi  miwah warsa  951-983  Masehi  akehnyane  172 kruna. Sajeroning 172 kruna punika katureksain  antuk  terjemahan  leksikal, inggih  punika  teges  kruna  sane  kapolihang ring kamus (Hariyanto, 2003). Indike punika sampun  prasida  kasinahang  ring  kamus basa Bali Kuna (Granoka dkk, 1984).
Sajeroning  nyinahang  teges  kruna- kruna  ring  prasasti  warsa  915-942  Masehi miwah  warsa  951-983  Masehi,  panilik  taler nguratiang  paiketannyane  ring  prasasti. Teges  kruna-kruna  punika  patut  kauratiang duaning  wenten  pabinayan  konteks  ring kamus  miwah  ring  prasasti.  Sakadi  kruna ‘aji’  sane mateges  ‘bapa’  miwah  ‘pesengan jadma’ ring basa Bali Kuna aji punika ketah kaanggen  ring  pesengan  utawi  gelar  Raja punika  prasida  kapanggihin  ring  punggelan prasasti Manik Liu AI “anugrahan sang ratu sri  aji  tabanendra  warmmadewa ”  sane mateges  anugrah  saking  Raja  Sri  Aji Tabanendra Warmmadewa.
Asapunika taler ring kruna ‘Indra’ sane mateges  ‘bhatara  Indra’  (Granoka,  1984) ring  basa  Bali  Kuna  ketah  kaanggen  ring wastan  genah.  Punika  prasida  kapanggihin ring  punggelan  prasasti  Sembi ran  AII  “di julah, di indrapura” sane mateges ring desa Julah, ring Indrapura.
Kruna  ‘çukla’  sane  mateges  ‘sukla’ (Granoka,  1984)  ring  basa  Bali  Kuna  ketah kaanggen  nyihnayang  galah  bulan  kasurat prasasti  inucap  sakadi  sane  kapanggihin ring punggelan prasa sti Sembiran AI “çukla pañcami”  sane  mateges  tanggal  lima  ring bula paro terang sane sukla.
Kruna    ‘Sidi’  sne  mateges  ‘sidi’ (Granoka,  1984)  ring  basa  Bali  Kuna  ketah kaanggen  nyihnayang  genah  sakadi  sane kapanggihin ring punggelan prasasti Babahan  I  “hangganya  danginan  da  hyang bangkyang sidi” sane mateges kantosnyane ida ring sisi kangin wates genah patapan di ptung.
Yening  uratiang  teges  kruna-kruna ring  prasasti  mabasa  Bali  Kuna  saking warsa  915-942  Masehi  miwah  warsa  951- 983  Masehi  tur  kasaihang  tegesnyane sareng  basa  Bali  Baru,  kapanggihin  soroh kruna-kruna: 1) Kruna-kruna sane
tegesnyane  tetep  (95),  2)  Kruna  sane tegesnyane  magentos  tur  nenten  madue paiketan  teges  ring  basa  Bali  Baru  (24),  3) Kruna-kruna sane tegesnyane meluas (47), miwah  4)  Kruna-kruna  sane  tegesnyane menyempit (6).
Ngeninin  indik  paubahan  teges  kosa kata  basa  Bali  Kuna  sajeroning  basa  Bali Baru  sane  wenten  sajeroning  prasasti mabasa  Bali  Kuna  utaminnyane  saking warsa  915-941  Masehi  miwah  951-983 Masehi,  kasorohang  dados  kalih  inggih punika paubahan teges meluas lan paubahan  teges  sane menyempit .  Saking tetilikan sane sampun kamargiang, kapolihang  53 data  kruna  sane  marupa paubahan  teges meluas miwah menyempit sajeroning prasasti mabasa Bali Kuno.
(2)  Manut  sakadi teori sosiolinguistik paubahan  teges meluas inggih  punika paubahan  teges  sane  ngawinang  kruna madue  teges  langkungan  teken  asiki (Chaer,  2004:  141).  Sajeroning  tetilikan puniki kapolihang kosa kata basa Bali Kuna sane  tegesnyane meluas sajeroning  basa Bali  Baru  minakadi,  kruna  sane  wit tegesnyane asiki dados kalih wenten telung dasa  dua,  kruna  sane  wit  tegesnyane  asiki dados  tiga  wenten  solas,  kruna  sane  wit tegesnyane asiki dados patpat wenten kalih miwah  kruna  sane  wit  tegesnyane  asiki dados  lelima  wenten  asiki.  Pikolih  tetilikan sane sampun kamargiang, paubahan teges meluas akehan  ring  paubahan  teges menyempit sajeroning prasasti mabasa Bali Kuna.  Kruna  basa  Bali  Kuna  sane  kari kaanggen sajeroning basa Bali Baru madue teges meluas wenten 47 kruna.
Duaning sane pacang  katepasin wantah  indik  paubahan  teges  meluas miwah  paubahan  teges  menyempit  kruna- kruna  sane  tegesnyane  tetep  miwah magentos nenten katepasin .
Kruna  ‘Aji’  sajeroning  basa  Bali  Kuna mateges  ‘bapa’  (Oka  Granoka  dkk,  1984). Sajeroning  basa  Bali  Kuna  kruna  aji  ketah kanggen  antuk  bhiseka  utawi  gelar  Raja punika  prasida  kapanggihin  ring  punggelan prasasti Manik Liu AI “anugrahan sang ratu sri aji tabanendra warmmadewa”. Sajeroning  basa  Bali  Baru kruna  ‘Aji’ mateges ‘Aji (harga)’, ‘Bapa’, ‘Raja’, ’Widya’, miwah  ‘Lakar’  (Anom  dkk,  2014).  Ring
tetilikan Beratha (1992) nenten kapanggihin kruna  aji,  nanging  wenten  kruna  ajin  sane mateges  harga,  tur  sampun  ngranjing  ring low level kaanutang ring Balinese- Indonesian  Dictionary  1990.  Kruna  Aji  ring basa  Bali  Baru  sane  mateges  harga ngranjing  ring  kruna  mider,  duaning  rasa basanyane nenten alus miwah kasar.
Kruna  ‘Batek’  sajeroning  basa  Bali Kuna mateges  ‘kedeng’  (Granoka  dkk, 1984).  Sajeroning  basa  Bali  Baru  kruna ‘Batek’  mateges  ‘wantah’  miwah  ‘kedeng’ (Anom  dkk,  2014).  Kruna ‘batek’  sane mateges  kedeng  ketah  kanggen  ring Kabupaten  Jembrana.  Sajeroning  tetilikan Beratha ne nten kapanggihin kruna ‘batek’. Kruna  ‘Guru’  sajeroning  basa  Bali Kuna mateges ‘Guru’ (Granoka dkk, 1984). Sajeroning  basa  Bali  Baru kruna  ‘Guru’ mateges  ‘Guru’  miwah  ‘panggilan  bapa’ (Anom dkk, 2014). Panggilan bapa nganggen  kruna  guru  puniki  wantah kaanggen ring kulawarga Bhujangga.
Kruna  ‘Padma’  sajeroning  basa  Bali Kuna mateges ‘tunjung bang’ (Granoka dkk, 1984).  Sajeroning  basa  Bali  Baru  kruna ‘Padma’  mateges  ‘tunjung’  (Anom  dkk, 2014).  Manut  pratiaksa  riin,  tunjung  ring basa  Bali  Baru  akeh  sorohnyane  nanging ring  basa  Bali  Kuna  wantah  kasinahang tunjung bang.
Kruna  ‘Sukla’  sajeroning  basa  Bali Kuna mateges ‘Sukla’ (Granoka dkk, 1984). Sajeroning  basa  Bali  Baru kruna  ‘Sukla’ mateges ‘Sukla’ miwah ‘ Sperma ’ (Anom dkk, 2014).  Sajeroning  tetilikan  Beratha  nenten kapanggihin  kruna  ‘Sukla’  duaning  nenten wenten paubahan morfologinyane.
Kruna basa Bali Kuna sajeroning basa Bali  Baru  lianan  ring  madue  paubahan teges  sane  meluas  taler  madue  paubahan sajeroning  sor  singgih  basa,  duaning  ring basa Bali Kuna dereng prasida kajantenang kawentenan  sor  singgih  basa  (Beratha, 1992).  Ring  basa  Bali  Kuna  kapanggihin kruna ‘duka’ sane mateges ‘sungsut’, kruna punika  ring  basa  Bali  Kuna  nenten  prasida kajantenang  sajeroning  sor  singgihnyane sakewanten  ring  basa  Bali  Baru  kruna ‘sungsut’ ngranjing ring Alus Singgih (Anom dkk,  2014).  Lianan  ring  punika  kruna  basa Bali  Kuna  sane  madue  teges  meluas  taler ring basa Bali Baru madue kawigunan sane menyempit sakadi kruna ‘aji’ sane mateges
‘bapa’,  manut  pangweruhan  panilik  kruna punika  yening  ring  basa  Bali  Kuna  pinaka sebutan majeng  ring  rerema  lanang, sakewanten ring basa Bali Baru kruna bapa punika  lianan  ngranjing  ring  sor  singgih basa  taler  ngranjing  sebutan  rerama  ring catur warna (sudra).
Manut  sakadi teori sosiolinguistik paubahan  teges menyempit inggih  punika paubahan  teges kruna  sane  dumun  madue teges langkungan teken asiki nanging sane mangkin madue teges wantah asiki (Chaer, 2004:  141).  Sajeroning  tetilikan  puniki kapolihang  kosa  kata  basa  Bali  Kuna  sane tegesnyane menyempit sajeroning  basa Bali  Baru  minakadi,  kruna  sane  wit tegesnyane  tiga  dados  kalih  wenten  tiga, kruna  sane  wit  tegesnyane  tiga  dados  siki wenten  kalih,  miwah  kruna  sane  wit tegesnyane  kalih  dados  siki  wenten  asiki. Pikolih  tetilikan  sane  sampun  kamargiang paubahan  teges menyempit kidikan  ring paubahan teges meluas sajeroning prasasti mabasa  Bali  Kuna.  Kruna  basa  Bali  Kuna sane  kantun  kaanggen  sajeronung  basa Bali  Baru  madue  teges menyempit wenten nenem kruna.
Kruna  kulangkaling  ring  basa  Bali Kuna madue teges ‘nglindeng’, ‘buah jaka’, miwah ‘pesengan jadma’ nanging ring basa Bali  Baru madue  teges  ‘buah  jaka’ kemanten. Sajeroning basa Bali Kuna kruna kulangkaling  ketah  kapanggihin  mateges pesengan  jadma  sakadi  ring  punggelan prasasti  Bantuja  AI  “nayakan  makarun kulangkaling”  sane  mateges  manggala persidangan  sane  mawasta  kulangkaling. Sajeroning tetilikan Beratha nenten kapanggihin kruna kulangkaling.
Panureksan  prasasti  basa  Bali  Kuna warsa  915-942  Masehi  miwah  951-982 Masehi  ngamolihang  data  sane  marupa teges  kruna  basa  Bali  Kuna  miwah paubahan  teges  kosa  kata  basa  Bali  Kuna sajeroning basa Bali Baru. Paubahan teges kosa  kata  basa  Bali  Kuna  sajeroning  basa Bali  Baru  sane  kalitikin  wantah  kalih minakadi  paubahan  teges  sane  meluas miwah  paubahan  teges  sane  menyempit. Sajeroning  paubahan  teges  punika  data sane  ngranjing  ring  tetilikan  wantah  kruna- kruna  basa  Bali  Kuna  ring  prasasti  inucap sane  kantun  kanggen  sajeroning  basa  Bali Baru.  Kruna  sane  kapolihang  sajeroning
prasasti  basa  Bali  Kuna  sane  kantun kaanggen  ri  kala  mabebaosan  ring  basa Bali  Baru  sane  madue  paubahan  teges meluas miwah menyempit prasida kapanggihin ring krama sajeroning mabebaosan  sadina-dina,  lian  ring  punika taler  sampun  ngranjing  ring  kamus  Bali- Indonesia  Badan  Pembina  Bahasa  Aksara dan Sastra Provinsi Bali.

## PAMUPUT
Ringkesan ring tetilikan puniki pacang mahbahang  indik  (1)  bantang  pikobet. Bantang  pikobet  ring  tetilikan  puniki  inggih punika  teges  kruna  sajeroning  prasasti warsa  915-942  Masehi  miwah  warsa  951- 983  Masehi  ngeninin  basa  Bali  Kuna  sane kantun  kanggen  ring  basa  Bali  Baru  saha paubahan  tegesnyane.  (2)  tetujon  tetilikan. Tetujon sajeroning tetilikan puniki kaanutang  ring  makakalih  bantang  pikobet sane  sampun kabahbahang.  (3) kawigunan tetilikan.  Kawigunan  tetilikan  puniki  wenten kalih  inggih  punika  kawigunan  pamucuk ( teoritis )  miwah  kawigunan  panglimbak ( praktis ).  (4) teori sane  kaanggen. Teori sane kaanggen inggih punika sosiolinguistik terjemahan miwah Semantik. (5) kramaning tetilikan.  Kramaning  tetilikan  sane  kanggen inggih punika kramaning dokumentasi sane mapiranti  antuk  kartu  data.  (6)  pikolih tetilikan.  Pikolih  tetilikan  puniki  marupa teges  kruna  basa  Bali  Kuna  sane  kantun kaanggen  ring  basa  Bali  Baru  saha paubahan  tegesnyane  sane meluas miwah menyempit sajeroning  prasasti  warsa  915- 942 Masehi miwah warsa 951-983 Masehi.
Saking  pikolih  miwah  tetepasan  sane sampun  kabahbahang  ring  ajeng,  prasida katingkesang  sakadi  ring  sor.  Kruna-kruna basa  Bali  Kuna  sajeroning  prasasti  warsa 915-942  Masehi  miwah  warsa  951-982 Masehi  sane  kantun  kaanggen  ring  basa Bali  Baru  akehnyane  172  kruna.  Makasami krunane punika sampun prasida kasinahang tegesnyane  sajeroning  basa  Bali  Kuna. Sesampune nyaihang tegesnyane ring basa Bali  Baru  kapolihang  92  kruna  sane mateges tetep, 24 kruna sane berubah total, miwah sane kantun mapaiketan (meluas 47 kruna saha menyempit 6 kruna). Paubahan teges  kosa  kata  basa  Bali  Kuna  sajeroning basa  Bali  Baru  wenten  kalih,  minakadi paubahan  teges meluas miwah  paubahan
teges menyempit. Sajeroning  panureksan sane  sampun kamargiang,  paubahan teges meluas ngamolihang data 47 kruna miwah 6 kruna  paubahan  teges menyempit. Kabaos paubahan  teges meluas duaning  wenten kruna sane wit tegesnyane asiki dados kalih wenten  telung  dasa  dua,  kruna  sane  wit tegesnyane  asiki  dados  tiga  wenten  solas, kruna  sane  wit  tegesnyane  asiki  dados patpat  wenten  kalih  miwah  kruna  sane  wit tegesnyane asiki dados lelima wenten asiki. Paubahan sajeroning sor singgih basa taler kabaos  paubahan  teges meluas duaning ring  basa  Bali  Kuna  dereng  prasida kajantenang  sor  singgih  basanyane,  sakadi kruna  ‘aji’  ring  basa  Bali  Kuna  mateges ‘bapa’  sajeroning  basa  Bali  Baru  kruna  ‘aji’ mateges  ‘bapa’,  sakewanten  ring  basa  Bali Baru kruna  ‘aji’  punika  sampun  ngranjing ring  alus  singgih  tur  wantah  prasida kaanggen ring warna tri wangsa.
Malarapan antuk pikolih sane sampun kabahbahang,  wenten  piteket-piteket  sane jagi  kabahbahang  sakadi  ring  sor.  Majeng ring pangwacen risampune ngwacen tetilikan  puniki  mangda  prasida  uning  taler madue kaweruhan  ngeninin  basa  Bali  Baru sane  ketah  kanggen  ri  kala  mabebaosan sarahina  kari  wenten  makudang-kudang kruna  basa  Bali  Kuna  sane  kanggen. Majeng  ring  pangajah  basa  Bali  mangda akeh  ngrereh  referensi  indik  basa  Bali utaminnyane  basa  Bali  Kuna  miwah  basa Bali Baru mangda kaweruhan sayan nincap.

## KAPUSTAKAAN
Anom, I Gusti Ketut, dkk. 2014. Kamus Bali- Indonesia  Beraksara  Bali  dan  Latin . Denpasar:  Badan  Pembina  Bahasa, Aksara, dan Sastra Bali Bawa,  I  Wayan,  dkk.1985. Studi  Sejarah Bahasa  Bali. Denpasar:  Pemerintah Daerah  Provinsi  Daerah  Tingkat  1 Bali.
Beratha, Ni Luh Sutjiati. 1992. “Evolution of Verbal  Morphology  in  Balinese” (thesis).  Canberra:  Australian  Nation University.
Chaer, Abdul miwah Leonie Agustina. 2010.
Sosiolinguistik Perkenalan Awal. Jakarta: Rineka Cipta.
Goris,  R.  1954. Prasasti  Bali  Jilid  I. Bandung: N.V. Masa Baru.
-------.  1967. Ancient  History  of  Bali.
Denpasar: Universitas Udayana.
Granoka, Ida Wayan Oka dkk.1984. Kamus Bahasa Bali Kuna- Indonesia. Denpasar: Proyek Pengembangan  Bahasa  dan  Sastra Indonesia dan Daerah. Hariyanto, Sugeng. 2003. Bahasa Teori dan
Penuntun  Praktis  Menerjemahkan. Yogyakarta: Kanisius.